《惕予吴明府陆川三载秩满赋二十韵奉贺》
明代·何其伟

嵩岳钟前代，延陵属后身。论文班马并，欢乐鲁齐纯。

颖拔元无敌，清修迥绝伦。命垣依日月，住到应星辰。

早绾铜章重，行纡墨绶新。六鳌逢震叠，孤骑冒邅迍。

雉堞危层卵，黔黎罹变屯。一身维地轴，只手奠城闉。

苍赤安环堵，闾阎复比邻。雁鸿中泽集，黄鸟此邦臻。

麦秀随车雨，风回返火燐。盘根称汉诩，保釐颂君陈。

万物甄陶遍，八方雨露均。吁谟匡社稷，公论在朝绅。

荐剡先群牧，临轩重九宾。功成三载候，奏最正兹晨。

龙剑司空宝，神驹伯乐珍。稽勋行上考，治行动清宸。

虚席徵龚遂，纶章召寇恂。黄扉颁彩凤，青琐任批鳞。

作者简介：何其伟，字丽充，号玄洲，番禺人。明嘉靖至天启时人。约卒于明熹宗天启五年（一六二五），年七十二。曾在广西陆川县任官。何其伟诗以天启富春令何其伟子所镌明天启版《鷇音集》（香港中文大学图书馆馆藏孤本）为底本。